У ослобођеном Скендер Вакуфу, од 21. до 23. фебруара 1942. године одржана је Прва обласна конфернеција КПЈ за Босанску Крајину, коју је организовао Ђуро Пуцар Стари, секретар ОК КПЈ за Босанску Крајину и члан ПК КПЈ за Босну и Херцеговину. Конференцији су присуствовали представници окружних, среских и мјесних партијских организација, команданти и политички комесари партизанских одреда, батаљона, чета, партијски радници са терена и др. Конференција је имала велики значај јер је на њој анализиран цјелокупан рад КПЈ и СКОЈ-а од почетка устанка у Босанској Крајини, а током Конференције су дате и директиве за даље јачање и учвршћивање партизанских јединица, за проширивање базе устанка масовним укључивањем муслиманских маса у НОП, пооштрена је борба против шовинизма и четничке издаје и др. На Конфернецији су пренијети закључци са Покрајинског саветовања у Иванчићима и формиран нови Оперативни штаб НОП и ДВ за Босанску Крајину. Младен је на Конфернецији, заједно са Ђуром Пуцаром и Османом Карабеговићем, био изабран у Предсједништво, а потом је именован за начелника новоформираног Оперативног штаба, чији је командант био Коста Нађ. Учесницима Конференције Младен се обратио и говорио им о непобједивости Совјетског Савеза, о Бородинској битки и Кутузову, о Октобарској револуцији и прослављеним јунацима Пархоменку и Чапајеву.